108 Dissimulacio

Aliquando procedit ex necligencia, quandoque ex prudencia. In primo casu, peccatum est precipue in prelatis. In secundo, est virtuosum quando periculosum non est in mora.

¶ Primo modo, peccauit Hely sacerdos quando dissimulauerit peccata filiorum et ideo punitus est in se et in filiis, 1 Reg. 2[:17].

¶ In prelatis, nempe, talis dissimulacio grauis est quia et ipse qui peccat perit, alii sumunt audaciam et exemplum ad peccandum, ideo dicitur Eccli. 23[:13]: *Si dissimulaverit, dupliciter* peccat.

De secundo, dicit Gregorius in *Pastorale* c. 21, aliquando subditorum vicia sunt prudenter dissimulata, aliquando mature toleranda, aliquando subtiliter perscrutanda, aliquando leniter arguenda, aliquando vehementer increpanda.

¶ In primo casu, quando delinquens cognoscit se deprehendi et cum videt quod toleratus, tunc augere culpas erubescit, secundum Augustinum, liber 1, *De chordis decem.* In duobus casibus potest prelatus dissimulare utpote quando magis oportunum tempus expectatur, uel si credat subditos fore deteriores si tunc corrigentur. Vnde Bernardus, *Ad Eugenium,* libro 4, multa nescias, plura dissimules, nonnulla obliuiscaris. Vnde Chrisostomus, *Super Matthaeum,* homilia 5, quedam sunt iniurie communes, id est, in communitatem redundantes, quedam personales.

¶ In primis, dissimulare viciosum est, sicut patet superius in Hely [1 Reg. 2:25], set in secundo, dissimulare virtuosum est. Vnde Job [3:26] dixit *nonne dissimulaui*? Similiter cum Saul, primo factus rex audiuit quosdam dicere tantum, iste *poterit nos saluare? Dissimulabat se audire*, 1 Reg. 10[:27]. Simile videtur in natura secundum Philosophum, 8, *De animalibus* c. 7, lupus lapidatus dissimulant donec possit lapidantem inuadere. Sic fecit rex Dauid, 2 Reg. 19[:23]. Dissimulauit quando audiuit Semey maledicere sibi. Eccli. 32[:12]: *In multis esto quasi inscius*, scilicet, simulans te nescire. Vnde versus Catonis, Stultissima simulare loco prudencia summa est.